RAPPORT FRA KOMMISSIONEN TIL RÅDET om ketamin i henhold til den fælles aktion vedrørende nye former for syntetisk narkotika (97/396/JAI)

1. Den 17. oktober 2000 modtog Kommissionen en rapport fra EMCDDA om risikovurderingen af ketamin (2-(2-chlorphenyl)-2-(methylamino)-cyclohexanon). Denne risikovurderingsrapport blev udarbejdet efter et møde i EMCDDA's videnskabelige udvalg den 25.-26. september 2000 med eksperter udpeget af medlemsstaterne, repræsentanter for Kommissionen, Europol og EMEA. Den horisontale narkotikagruppe (HDG) bad i april 2000 om at få foretaget denne risikovurdering som led i den fælles aktion af 16. juni 1997 vedrørende nye former for narkotika.

2. I artikel 5 i den fælles aktion hedder det, at efter udarbejdelsen af rapporten kan der enten i løbet af en måned forelægges Rådet et initiativ med henblik på at underkaste det nye syntetiske stof kontrol, eller "hvis Kommissionen ikke anser det for nødvendigt at forelægge et initiativ ... begrunder den dette i en rapport til Rådet".

3. I artikel 2 i den fælles aktion hedder det, at den fælles aktion "vedrører nye former for syntetisk narkotika, der ikke på nuværende tidspunkt er opført på nogen af listerne i FN-konventionen af 1971 om psykotrope stoffer, og som udgør en lige så stor trussel for folkesundheden som stofferne på liste I og II, og som har en begrænset terapeutisk virkning".

4. Kommissionen har overvejet rapportens konklusioner og bemærker følgende:

4.1. Ketamin blev først syntetiseret i 1962 og patenteret i 1963.

4.2. Ketamin bruges som anæstetikum og analgetikum og har en enestående terapeutisk værdi i veterinærmedicin og er også af værdi i humanmedicin.

4.3. Ketamin bruges som lægemiddel i næsten alle medlemsstater og er underlagt medicinallovgivningen. Det kan kun sælges lovligt til autoriserede personer (f.eks. apotekere).

4.4. Ketamin bruges også som rusmiddel. Ved ulovlig brug er mangelen på pålidelig indikation af dosis og blanding af ketamin med andre stoffer ved salg på gadeplan en vigtig faktor for sundhedsrisikoen. I nogle medlemsstater sælges ketaminpiller som ecstasy.

4.5. Ketamin er sat i forbindelse med fire dødsfald i EU siden 1996, men i ingen af dem blev ketamin anset for den vigtigste dødsårsag. Der foreligger ingen oplysninger om hasteindlæggelser efter indtagelse af stoffet.

4.6. Ketamins hovedvirkninger er ængstelse, uro, ændringer af opfattelsesevnen og analgetiske virkninger. I en sådan tilstand kan brugeren være i fare. Det er ikke tilrådeligt at give ketamin til patienter med betydelig ischæmisk hjertelidelse eller med højt blodtryk eller cerebralvaskulære forstyrrelser i anamnesen.

4.7. Der er ikke beviser for, at ketamin forårsager et abstinenssyndrom hos mennesker.

4.8. Ketamin fremstilles ved en kompliceret proces. De prækursorer og talrige opløsningsmidler og reagenser, der er påkrævede for at fremstille ketamin, er vanskeligt tilgængelige, og forsyningerne til ulovlig brug stammer hovedsagelig fra det lovlige marked. Oplysningerne om beslaglæggelser tyder i de fleste tilfælde på, at der kun er begrænset adgang til ketamin til ulovlig brug.

5. Udelukkende på grundlag af risikovurderingsrapporten for ketamin og proportionalitetsprincippet konkluderer Kommissionen, at det ikke på nuværende tidspunkt er passende at forelægge Rådet et initiativ med forslag om, at ketamin underlægges kontrol på EU-plan, jf. artikel 5, stk. 1, i den fælles aktion om nye former for syntetisk narkotika. Derimod vil Kommissionen:

5.1. foreslå, at man drøfter mulighederne for en forbedring af kontrollen med den ulovlige anvendelse med den kemiske industri og lægemiddelindustrien under hensyn til vigtigheden af den fortsatte adgang til ketamin til medicinsk og veterinær brug

5.2. tilskynde EMCDDA og Europol til at fortsætte overvågningen af tendenserne i den ulovlige brug af ketamin som rusmiddel som led i det tidlige varslingssystem, jf. den fælles aktion

5.3. se frem til forslag om forskning i ketamins virkninger som led i det femte rammeprogram for forskning og udvikling

5.4. tage hensyn til resultatet af risikovurderingen af ketamin, når den foretager den vurdering af den fælles aktion for nye former for syntetisk narkotika, der opfordres til i punkt 2.2.5 i EU's handlingsplan for bekæmpelse af narkotikamisbrug (2000-2004).